ddrg/super_eurlex huggingface dataset:
Oficialusis leidinys L 177 , 04/07/1984 p. 0022 - 0022

specialusis leidimas suomių kalba: skyrius 3 tomas 17 p. 0204

specialusis leidimas ispanų kalba: skyrius 03 tomas 31 p. 0112

specialusis leidimas švedų kalba: skyrius 3 tomas 17 p. 0204

specialusis leidimas portugalų kalba skyrius 03 tomas 31 p. 0112



Tarybos Direktyva 1984 m. birželio 19 d. iš dalies keičianti Direktyvas 64/432/EEB ir 72/461/EEB dėl tam tikrų priemonių, susijusių su snukio ir nagų liga bei kiaulių vezikuline liga (84/336/EEB) EUROPOS BENDRIJŲ TARYBA, atsižvelgdama į Europos ekonominės bendrijos steigimo sutartį, ypač į jos 43 ir 100 straipsnius, atsižvelgdama į Komisijos pasiūlymą [1], atsižvelgdama į Europos Parlamento nuomonę [2], kadangi Direktyvoje 64/432/EEB [3] su paskutiniais pakeitimais, padarytais Direktyva 83/646/EEB [4], yra nustatyti sveikatos reikalavimai, kuriuos turi atitikti Bendrijos vidaus prekybai skirti galvijai ir kiaulės; kadangi Direktyvoje 72/461/EEB [5] su paskutiniais pakeitimais, padarytais Direktyva 83/646/EEB, yra nustatyti sveikatos reikalavimai, kuriuos turi atitikti gyvūnai, kurių mėsa yra skirta Bendrijos vidaus prekybai; kadangi, kol nenustatytos galutinės snukio ir nagų ligos kontrolės Bendrijoje priemonės, nepažeidžiant galutinio sprendimo, kurį reikia priimti, būtų tikslinga dar kurį laiką taikyti Direktyvos 64/432/EEB 4a ir 4b straipsniuose ir Direktyvos 72/461/EEB 13 straipsnyje numatytas Bendrijos priemones, kaip laikiną apsaugos priemonę, siekiant išlaikyti tradicinius prekybos srautus, PRIĖMĖ ŠIĄ DIREKTYVĄ: 1 straipsnis Direktyva 64/432/EEB iš dalies keičiama taip: 1. 4 a straipsnio pirmoje pastraipoje data "1984 m. birželio 30 d." keičiama data "1984 m. gruodžio 31 d."; 2. 4 b straipsnio pirmoje ir antroje pastraipoje data "1984 m. birželio 30 d." keičiama data "1984 m. gruodžio 31 d.". 2 straipsnis Direktyvos 72/461/EEB 13 straipsnyje data "1984 m. birželio 30 d." keičiama data "1984 m. gruodžio 31 d.". 3 straipsnis Valstybės narės priima įstatymus ir kitus teisės aktus, kurie, įsigalioję ne vėliau kaip iki 1984 m. birželio 30 d., įgyvendina šią direktyvą. 4 straipsnis Ši direktyva skirta valstybėms narėms. Priimta Liuksemburge, 1984 m. birželio 19 d. Tarybos vardu Pirmininkas M. Rocard [1] OL C 249, 1982 9 23, p. 6 ir OL C 121, 1984 5 5, p. 7. [2] OL C 13, 1983 1 17, p. 211 ir OL C 172, 1984 7 2, p. 185. [3] OL 121, 1964 7 29, p. 1977/64. [4] OL L 360, 1983 12 23, p. 44. [5] OL L 302, 1972 12 31, p. 24. --------------------------------------------------
(34)

siekiant skatinti naudoti selektyvumą užtikrinančius žvejybos įrankius ir nustatyti veiksmingus žvejybos draudimo rajonus, kad būtų apsaugoti jaunikliai ir neršiančios žuvys, Reglamentu (ES) 2022/110 nustatytas kompensavimo mechanizmas, susijęs su traleriams taikoma žvejybos pastangų sistema. Remiantis pirmųjų taikymo metų patirtimi ir siekdama užtikrinti visapusišką kompensavimo mechanizmo veiksmingumą, būtina paaiškinti, kaip tas mechanizmas turėtų būti įgyvendinamas, be kita ko, atgaline data nuo 2022 m. sausio 1 d., kai įsigaliojo Reglamentas (ES) 2022/110. Todėl Reglamentas (ES) 2022/110 turėtų būti atitinkamai iš dalies pakeistas. Be to, kadangi mokslinėse rekomendacijose ir toliau rekomenduojama gerinti žvejybos įrankių selektyvumą ir žvejybos draudimo rajonų veiksmingumą siekiant apsaugoti žuvų jauniklius, tas mechanizmas turėtų būti taikomas ir 2023 m. Remiantis 2023 metams skirtomis mokslinėmis rekomendacijomis, traleriams būtina skirti 3,5 % žvejybos dienų, skaičiuojant nuo 2015–2017 m. bazinio dydžio;
(13)

Todėl TARIC kodų struktūra pagal KN kodo ex 7307 19 10 turėtų būti pervarkyta į produktus su sriegiais (TARIC kodai 7307191003, 7307191005, 7307191010, 7307191013, 7307191020, 7307191030), arba be sriegių (TARIC kodai 7307191035, 7307191040, 7307191045). Be to, produktus su sriegiais ir be sriegių reikėtų suskirstyti pagal tai, ar jie pagaminti iš kaliojo ketaus (TARIC kodai atitinkamai 7307191010 ir 7307191035), rutulinio grafitinio ketaus (TARIC kodai atitinkamai 7307191020 ir 7307191040) ar kitų medžiagų (TARIC kodai atitinkamai 7307191030 ir 7307191045). Galiausiai, kalbant apie kaliojo ketaus ir rutulinio grafitinio ketaus vamzdžių arba vamzdelių jungiamąsias detales su sriegiais, reikėtų nustatyti naujus specialius TARIC kodus produktams, kurie aiškiai neįtraukti į nagrinėjamojo produkto apibrėžtį, t. y. kompresinių jungiamųjų detalių korpusams, kuriems naudojami ISO DIN 13 metriniai sriegiai, iš kaliojo ketaus (TARIC kodas 7307191003), kaliojo ketaus jungiamosioms dėžėms su apvaliais sriegiais be dangtelio (TARIC kodas 7307191005) ir kompresinių jungiamųjų detalių dalims, kurioms naudojami ISO DIN 13 metriniai sriegiai (TARIC kodas 7307191013).
(11)

sistemą e. CODEX sudaro du programinės įrangos elementai: tinklų sietuvas, skirtas keitimuisi pranešimais su kitais tinklų sietuvais; jungtis, turinti keletą funkcijų, susijusių su pranešimų perdavimu tarp nacionalinių IT sistemų. Šiuo metu tinklų sietuvo pagrindas yra Komisijos tvarkoma Europos infrastruktūros tinklų priemonės struktūrinė dalis, vadinama „eDelivery“, o jungtį valdo sistemą e. CODEX valdantis subjektas. Jungtimi užtikrinamos tokios funkcijos, kaip elektroninių parašų patikrinimas per saugumo biblioteką ir įteikimo įrodymas. Be to, sistemą e. CODEX valdantis subjektas yra parengęs skaitmeninių formų, naudotinų konkrečiuose civiliniuose ir baudžiamuosiuose procesuose, kurių atžvilgiu jis išbandė sistemą e. CODEX, duomenų schemas;
(26)

be to, tais atvejais, kai IRT testavimas neprivalomas, pažeidžiamumai neaptinkami, o finansų sektoriaus subjektas dėl to patiria IRT riziką ir galiausiai kyla didesnė rizika finansų sektoriaus stabilumui ir vientisumui. Be Sąjungos įsikišimo skaitmeninės veiklos atsparumo testavimas toliau būtų nenuoseklus ir trūktų IRT testavimo skirtinguose jurisdikciją turinčiuose subjektuose rezultatų tarpusavio pripažinimo sistemos. Be to, kadangi mažai tikėtina, kad kiti finansų subsektoriai galėtų priimti reikšmingo masto testavimo schemas, jie nepasinaudotų galima testavimo sistemų teikiama nauda, pavyzdžiui, nenustatytų IRT pažeidžiamumų ir rizikos ir netestuotų apsaugos pajėgumų bei veiklos tęstinumo, o visa tai padeda įgyti didesnį klientų, tiekėjų ir verslo partnerių pasitikėjimą. Siekiant pašalinti tą reikalavimų dubliavimąsi, skirtumus ir spragas, būtina nustatyti suderinto testavimo tvarkos taisykles, taip sudarant palankesnes sąlygas finansų sektoriaus subjektų, atitinkančių šiame reglamente nustatytus kriterijus, pažangaus testavimo rezultatų tarpusavio pripažinimui;
iv)

prašymą teikiančios kredito įstaigos IT infrastruktūros, įskaitant naudojamas arba naudotinas sistemas, susitarimų dėl jos prieglobos, įstaigos IT funkcijų organizavimo, IT struktūros, IT strategijos ir IT valdymo, IT saugumo politikos ir procedūrų, taip pat internetinės bankininkystės paslaugoms teikti skirtų sistemų ir kontrolės priemonių, kurios yra įdiegtos arba turi būti įdiegtos, aprašymas.
(64)

Konkrečiai peržiūrimojo produkto sektoriuje, t. y. plieno sektoriuje, Kinijos Vyriausybė ir toliau išlaiko didelę nuosavybės dalį. Daugelis didžiausių plokščių šaltai valcuotų plieno produktų gamintojų priklauso valstybei, pavyzdžiui, bendrovės „Hebei Iron and Steel“, „Handan Iron and Steel“, „Baoshan Iron and Steel“, „Shanghai Meishan Iron and Steel“, „BX Steel Posco Cold Rolled Sheet“, „WISCO International Economic and Trading“, „Maanshan Iron and Steel“, „Tianjin Rolling One Steel“ arba „Inner Mongolia Baotu Steel Union“. „Baosteel“ yra dar viena svarbi plieno gamyba užsiimanti Kinijos bendrovė, priklausanti bendrovei „China Baowu Steel Group Co. Ltd.“ (anksčiau „Baosteel Group“ ir „Wuhan Iron & Steel“), kuri yra didžiausia pasaulyje plieno gamintoja (28) ir kurios 100 % priklauso centrinei Valstybės tarybos valstybės turto priežiūros ir administravimo komisijai (toliau – SASAC) (29). Apskaičiuota, kad nominalus valstybės valdomų įmonių ir privačių bendrovių skaičius beveik nesiskiria, tačiau iš penkių Kinijos plieno gamintojų, kurie priklauso pagrindinių pasaulio plieno gamintojų dešimtukui, keturi yra valstybės valdomos įmonės (30). Nors dešimt pagrindinių gamintojų 2016 m. pagamino tik apie 36 % visos pramonės produkcijos, Kinijos Vyriausybė tais pačiais metais taip pat iškėlė tikslą iki 2025 m. konsoliduoti 60–70 % plieno gamybos maždaug dešimtyje didelės apimties įmonių (31). Šį ketinimą Kinijos Vyriausybė pakartojo 2019 m. balandžio mėn., kai paskelbė plieno pramonės konsolidavimo gaires (32). Dėl tokio konsolidavimo pelningos privačios bendrovės gali būti priverstinai jungiamos su valstybės valdomomis įmonėmis, kurių veiklos rodikliai yra prasti (33). Kadangi Kinijos peržiūrimojo produkto eksportuotojai nebendradarbiavo, nebuvo galima nustatyti tikslaus plokščių šaltai valcuotų plieno produktų privačių ir valstybės valdomų gamintojų santykio. Tačiau nepaisant to, kad informacijos konkrečiai apie plokščių šaltai valcuotų plieno produktų sektorių nėra, šis sektorius yra plieno pramonės sektoriaus dalis, todėl su plieno sektoriumi susijusios išvados laikomos orientacinėmis ir peržiūrimojo produkto atveju.
(259)

Komisija pažymėjo, kad šie tvirtinimai buvo tik nepagrįstos hipotezės. Kaip paaiškinta 51 konstatuojamojoje dalyje, „Hyet Sweet SAS“ turtas buvo parduotas atliekant bankroto procedūrą. Šis turtas buvo parduotas mažesne verte nei jo balansinė vertė ir tai paaiškina nedidelį HSWT kapitalo poreikį. Be to, kaip nurodyta 232 konstatuojamojoje dalyje, HSWT investicijos peržiūros tiriamuoju laikotarpiu padidėjo 499 %, palyginti su 2018 m. Šios investicijos buvo skirtos pakeisti seną įrangą nauja, efektyvesne įranga. Iš to aiškiai matyti, kad HSWT pasiryžusi išlaikyti aspartamo gamybą Sąjungoje. Be to, iš „Changmao“ pastabų neaišku, ką šiuo atveju reiškia priklausomybė nuo finansinių išteklių užtikrinant žaliavų tiekimą. Be to, kaip nurodyta 230 konstatuojamojoje dalyje, Sąjungos pramonės pelningumas nagrinėjamuoju laikotarpiu pagerėjo: 2018 m. buvo patirti dideli nuostoliai, o peržiūros tiriamuoju laikotarpiu jau buvo uždirbamas pelnas. Be to, teigdama, kad HSWT tariamai gautos subsidijos jai turi neigiamą poveikį HSWT, „Changmao“ paprasčiausiai remiasi hipotezėmis. „Changmao“ tvirtinimas, kad dėl tariamai HSWT gautų subsidijų iškreipiama Sąjungos aspartamo rinkos kaina ir gamybos sąnaudos, nėra pagrįstas jokiais konkrečiais įrodymais. Be to, valstybės kišimasis, kaip apibrėžta pagrindinio reglamento 2 straipsnio 6a dalies b punkte, kurį Komisija įrodė 87–108 konstatuojamosiose dalyse, ir nepagrįsti tvirtinimai dėl HSWT gautų subsidijų iškreipiamojo poveikio Sąjungos aspartamo rinkos kainai ir gamybos sąnaudoms nėra palyginami. Galiausiai tai, kad buvęs Sąjungos gamintojas dalyvavo darbo ginčuose ir susidūrė su profesinių sąjungų streikais, nereiškia, kad su tokiomis problemomis susidurs dabartinis Sąjungos gamintojas. Todėl šie tvirtinimai buvo atmesti.
(62)

Be to, EUSMET taip pat atkreipė dėmesį, kad skiriasi skirtingų rūšių silicio platinimo kanalai. Kadangi chemijos pramonės naudotojai perka specializuotą silicį, kuriam taikomi griežti jų tiekėjų kvalifikacijos procesai, jie perka tiesiogiai iš silicio gamintojų. Be to, chemijos pramonės naudotojai perka silicį pagal trumpalaikes ir (arba) ilgalaikes sutartis ir neperka jo neatidėliotinų sandorių rinkoje. Kita vertus, aliuminio naudotojai ir paprastai antrinio aliuminio naudotojai perka silicį iš prekiautojų, platintojų arba importuotojų. Be to, išskyrus kelis stambius silicio naudotojus pirminio aliuminio naudotojų segmente, dauguma su aliuminiu susijusių pardavimų yra pardavimai, vykdant neatidėliotinus sandorius.
(8)

2022 m. sausio 27 d. Tarnyba priėmė nuomonę (5), įvertinusi pareiškėjo pateiktus papildomus duomenis, ypač atsižvelgiant į pakeistas priedo etoksichino specifikacijas, kuriose priemaišos p-fenetidino kiekis buvo sumažintas iki mažiau nei 2,5 ppm, ir atsižvelgiant į pasiūlytą 50 mg priedo kiekį kilograme visaverčio pašaro. Savo nuomonėje Tarnyba negalėjo padaryti išvados dėl priedo etoksichino saugumo ilgaamžiams ir reprodukciniams gyvūnams, atsižvelgiant į tai, kad šio priedo sudėtyje yra p-fenetidino – pripažinto galimo mutageno, kuris priede išlieka kaip priemaiša, tačiau dėl kurio pareiškėjas nepateikė papildomos su šiais probleminiais saugumo aspektais susijusios informacijos. Atsižvelgiant į p-fenetidino buvimą ir neturint duomenų apie p-fenetidino liekanas gyvūniniuose audiniuose ir produktuose, nebuvo galima padaryti išvados, ar etoksichino naudojimas yra saugus vartotojams. Be to, nesant duomenų apie liekanas piene, Tarnyba negalėjo padaryti išvados, ar etoksichinas yra saugus vartotojams, kai jis naudojamas pieninių gyvūnų pašaruose. Įvertindama saugumą naudotojams, Tarnyba padarė išvadą, kad, siekiant sumažinti p-fenetidino poveikio įkvėpus riziką, poveikis naudotojams turėtų būti minimizuotas. Dėl saugumo aplinkai Tarnyba nurodė, kad reikės papildomų duomenų, kad būtų galima padaryti išvadą, ar etoksichinas yra saugus sausumos aplinkai, kai juo šeriami sausumos gyvūnai. Be to, Tarnyba laikėsi nuomonės, kad negalima atmesti rizikos vandens aplinkai galimybės, kai priedas naudojamas sausumos gyvūnams, ir kad taip pat negalima atmesti antrinio apsinuodijimo vandens maisto grandinėje rizikos. Be to, Tarnyba padarė išvadą, kad negalima atmesti galimybės, jog dėl etoksichino naudojimo jūriniuose narvuose kyla rizika jūrinėse nuosėdose gyvenantiems organizmams;
(8)

2021 m. lapkričio 24 d. Tarnyba pagal Reglamento (ES) 2015/2283 11 straipsnį priėmė mokslinę nuomonę „Hidroterminiu būdu apdorotų valgomosios dažinio braivėlio Jatropha curcas L. („Chuta“) veislės sėklų branduolių kaip naujo maisto produkto sauga pagal Reglamentą (ES) 2015/2283 (12)“ (angl. „SAFEty of hydrothermally treated kernels from edible Jatropha curcas L. (‘Chuta’) as a novel food pursuant to Regulation (ES) 2015/2283“;
(6)

be to, Agentūra turėtų pasirūpinti, kad valstybėms narėms reikėtų dėti kuo mažiau pastangų siekiant įvesti duomenis į interneto sąsają ir kad tuo tikslu į atitinkamus duomenų laukus būtų iš anksto įvedami tam tikri duomenys, kurie jau įvesti į esamas Agentūros kompetencijai priskiriamas duomenų bazes. Kita vertus, pagal Deleguotojo reglamento (ES) 2021/578 6 straipsnį valstybės narės tebėra atsakingos už tai, kad teikiant informaciją antimikrobinius vaistus, kurių leidimas suteiktas nacionaliniu lygmeniu, būtų laikomasi duomenų kokybės reikalavimų, ir be kita ko, būtų užtikrinamas tuose Agentūros iš anksto užpildytuose duomenų įvedimo laukuose pateiktos informacijos tikslumas;
(12)

siekiant užtikrinti dar veiksmingesnę priežiūrą ir nuostatų derinimą, taip pat siekiant, kad skirtingos saugumo vertinimą atliekančios valstybės narės nevertintų skirtingų tiriamųjų vaistų, kurių sudėtyje yra tos pačios veikliosios medžiagos, viena saugumo vertinimą atliekanti valstybė narė turėtų, jei įmanoma, įvertinti visų tiriamųjų vaistų, kurių sudėtyje yra tos pačios veikliosios medžiagos, saugumą, nepriklausomai nuo to, kokia vaisto farmacinė forma ir stiprumas arba indikacija yra tiriama, ir nepaisant to, ar tie vaistai naudojami keliuose klinikiniuose tyrimuose, kuriuos vykdo tas pats ar skirtingi užsakovai. Vadovaujantis tokiu suderintu veikliąja medžiaga, o ne tiriamuoju vaistu grindžiamu požiūriu į saugumo vertinimą, išvengiama pastangų dubliavimosi, taip pat saugumo vertinimą atliekančioms valstybėms narėms suteikiama pakankamai informacijos saugumo vertinimams atlikti. Be to, toks požiūris dera su atitinkamomis Tarptautinės žmonėms skirtų vaistų registravimo techninių reikalavimų derinimo tarybos parengtomis rinkai dar nepateiktų vaistų atnaujinamo saugumo protokolo rengimo gairėmis (ICH E2F), kuriose rekomenduojama rengti vieną atnaujinamą veikliosios medžiagos saugumo protokolą, kad būtų galima atlikti išsamią analizę;
(24)

Tiriamasis produktas yra Egipto kilmės medžiagos iš austų ir (arba) ištisinėmis gijomis siūtų stiklo pluošto pusverpalių ir (arba) verpalų su kitais elementais ar be jų, išskyrus įmirkytus ar iš anksto įmirkytus produktus ir tinklines medžiagas, kurių akučių ilgis ir plotis didesni nei 1,8 mm ir svoris didesnis nei 35 g/m2, kurių KN kodai šiuo metu yra ex 7019 61 00, ex 7019 62 00, ex 7019 63 00, ex 7019 64 00, ex 7019 65 00, ex 7019 66 00, ex 7019 69 10, ex 7019 69 90 ir ex 7019 90 00 (TARIC kodai 7019610081, 7019610083, 7019610084, 7019620081, 7019620083, 7019620084, 7019630081, 7019630083, 7019630084, 7019640081, 7019640083, 7019640084, 7019650081, 7019650083, 7019650084, 7019660081, 7019660083, 7019660084, 7019691081, 7019691083, 7019691084, 7019699081, 7019699083, 7019699084, 7019900081, 7019900083 ir 7019900084) (toliau – tiriamasis produktas).
(22)

Pirma, pareiškėjas pranešė Komisijai, kad 2008 m. kitas „Meihua Group“ eksportuotojas, t. y. „Hebei Meihua MSG Group Co., Ltd“, taip pat pakeitė savo pavadinimą. Dabartinis šios bendrovės pavadinimas yra „Meihua Holdings Group Co., Ltd“. Pareiškėjas paaiškino, kad „Meihua Holdings Group Co., Ltd“ apie tai nepranešė Komisijai, nes tuo metu „Meihua Group“ reorganizavo savo verslą, kad sudarytų bendrovių grupę, ir šios reorganizacijos rezultatai, ypač susiję su pardavimo veikla, nebuvo labai aiškūs. Prašymui pakeisti pavadinimą pagrįsti pateiktuose dokumentuose pareiškėjas nurodė, kad „Meihua Holdings Group Co., Ltd“ nagrinėjamąjį produktą pradėjo pardavinėti tik vidaus rinkoje.
(8)

be to, Komisija mano, kad prašomas Sąjungos sąrašo atnaujinimas dėl šiuo metu leidžiamo naudoti didžiausio vėžiagyvių Calanus finmarchicus aliejaus kiekio sumažinimo nuo 2,3 g per dieną iki 1,0 g per dieną visiems vartotojams skirtuose maisto papilduose, kuriuose yra < 0,1 % astaksantinesterių, ir jo nenaudojimo kūdikių bei mažų vaikų maistui taip pat nedaro poveikio žmonių sveikatai ir Tarnybos saugos vertinimas pagal Reglamento (ES) 2015/2283 10 straipsnio 3 dalį nėra būtinas. Nurodymas, kad papildo neturėtų vartoti kūdikiai ir maži vaikai, pagrįstas, nes tikėtina, kad bendra astaksantinesterių dozė, suvartojama su maisto papildais, kurių sudėtyje yra vėžiagyvių Calanus finmarchicus aliejaus, kuriame yra < 0,1 % astaksantinesterių, ir per įprastą maistą, viršys Tarnybos šioms vartotojų grupėms nustatytą patikslintą leidžiamąją paros dozę (LPD) – 0,2 mg astaksantino kilogramui kūno svorio;
g)

Pagrindinių modeliavimo ir parametrinių prielaidų, naudotų atskleidžiant IRRBB matus ES IRRBB1 formoje, aprašymas (jei taikytina) Pagal Reglamento (ES) Nr. 575/2013 448 straipsnio 1 dalies c punktą, įstaigos ES IRRBB1 formoje turi pateikti bendrą pagrindinių modeliavimo ir parametrinių prielaidų (išskyrus nurodytas Direktyvos 2013/36/ES 98 straipsnio 5a dalies b ir c punktuose), taikomų apskaičiuojant nuosavo kapitalo ekonominės vertės ir grynųjų pajamų iš palūkanų pokyčius, aprašymą. Šiame bendrame aprašyme reikia nurodyti bent: a) kaip buvo nustatytas vidutinis neterminuotų indėlių perkainojimo terminas, įskaitant visas unikalias produkto savybes, kurios turi įtakos numatomai elgsena grindžiamai perkainojimo datai; b) metodiką, taikomą paskolų išankstinio grąžinimo normoms ir (arba) terminuotųjų indėlių išankstinio atsiėmimo normoms įvertinti, ir kitas reikšmingas prielaidas; c) bet kokias kitas prielaidas, įskaitant prielaidas dėl priemonių su elgsenos pasirinkimo galimybėmis, kurios turi reikšmingą poveikį IRRBB matams, atskleistiems ES IRRBB1 formoje, įskaitant paaiškinimą, kodėl jos yra reikšmingos. Pagal Reglamento (ES) Nr. 575/2013 448 straipsnio 2 dalį, tie informacijos atskleidimo reikalavimai netaikomi įstaigoms, taikančioms standartizuotą metodiką arba supaprastintą standartizuotą metodiką, nurodytas Direktyvos 2013/36/ES 84 straipsnio 1 dalyje.
1)

I priedo I dalis iš dalies keičiama taip: a) 1 punktas pakeičiamas taip: „1. Apskaičiuojant EŽŪGF tenkančias finansavimo išlaidas, susijusias su valstybių narių sukauptomis lėšomis produktams supirkti, Sąjungoje galiojančią vienodą palūkanų normą pagal Reglamento (ES) Nr. 1306/2013 20 straipsnio 4 dalį nustato Komisija. Ši nekintama palūkanų norma atitinka EURIBOR terminuotų 3 mėnesių ir 12 mėnesių palūkanų normos vidurkį, užregistruotą per 6 mėnesių ataskaitinį laikotarpį, kurį turi nustatyti Komisija, šias palūkanas paskirstant atitinkamai vieno trečdalio ir dviejų trečdalių santykiu. Jei EURIBOR nėra, naudojama vidutinė €STR, užregistruota per tą 6 mėnesių ataskaitinį laikotarpį.“; b) 2 punktas iš dalies keičiamas taip: i) pirma pastraipa pakeičiama taip: „Siekiant nustatyti taikomas palūkanų normas, Komisijos prašymu valstybės narės turi jai ne vėliau kaip iki prašyme pateikto termino nurodyti vidutinę palūkanų normą, kurią jos faktiškai taikė per 1 punkte nurodytą ataskaitinį laikotarpį. Šis pranešimas perduodamas naudojant Komisijos valstybėms narėms pateiktą pranešimo formą.“; ii) trečios pastraipos a ir b punktai pakeičiami taip: „a) valstybėms narėms, kurių valiuta yra euro – 3 mėnesių EURIBOR arba, jei EURIBOR nėra, €STR; b) valstybėms narėms, kurių valiuta nėra euro – 3 mėnesių IBOR, taikoma kiekvienoje iš tų valstybių narių, arba, jei IBOR atitinkamoje valstybėje narėje nėra, IBOR pakeičianti norma.“; c) 3 punkto antra pastraipa pakeičiama taip: „Komisijos įgyvendinimo reglamentu, priimtu pagal Reglamento (ES) Nr. 1306/2013 20 straipsnio 4 dalį, nustatytos palūkanų normos apvalinamos dešimtųjų tikslumu.“; d) pridedamas 4 punktas: „4. 3 punkto antroje pastraipoje nurodytas Komisijos įgyvendinimo reglamentas, kuriuo nustatoma palūkanų norma, toliau taikomas tol, kol jis bus panaikintas nauju Komisijos įgyvendinimo reglamentu, kuriuo nustatoma nauja palūkanų norma.“;
(15)

Komisijos prašymu 2021 m. rugsėjo 8 d. Europos vaistų agentūra (toliau – EMA) pateikė mokslinę titano dioksido (E 171) naudojimo vaistuose techninio tikslo, pakeitimo įgyvendinamumo ir galimų terminų analizę. Savo išvadose EMA nurodė, kad titano dioksidas daugiausia naudojamas vaistuose kaip dažiklis ir drumstiklis, net jei jis atlieka daugialypę funkciją. Ji taip pat pabrėžė, kad titano dioksidas dažnai naudojamas kai kuriuose svarbiausiuose vaistuose, naudojamuose kieta ir pusiau kieta per burną vartojama forma. EMA taip pat pabrėžė, kad techniniu požiūriu turėtų būti įmanoma rasti alternatyvų titano dioksidui (E 171) dangose pakeisti, tiek jį naudojant kaip dažiklį, tiek kitomis paskirtimis. Tačiau ji taip pat pabrėžė, kad šiuo etapu tos galimybės įgyvendinamumas nepatvirtintas, nes titano dioksido (E 171) pakeitimas neigiamai paveiktų vaistų kokybę, saugumą ir veiksmingumą. EMA pabrėžė, kad reikia atidžiai įvertinti alternatyvas, visų pirma siekiant užtikrinti jų suderinamumą su įvairiomis atskirų vaistų sudedamosiomis dalimis. Norint pakeisti titano dioksidą (E 171) registruotuose vaistuose, reikėtų atlikti individualią peržiūrą ir vertinimą, kuriems gali reikėti biologinio ekvivalentiškumo tyrimų. Be to, EMA padarė išvadą, kad šiuo etapu sunku rekomenduoti tikslų pereinamąjį laikotarpį, per kurį būtų pakeistas titano dioksidas (E 171), naudojamas vaistuose, nes laikas, reikalingas kiekvieno vaisto farmacinei formai ir sudėčiai pakeisti, gali užtrukti kelerius metus, priklausomai nuo formos ir sudėties keitimo sudėtingumo ir reikalingų tyrimų. Galiausiai, atsižvelgdama į šios pagalbinės medžiagos naudojimo mastą ir produktų, kuriems daromas poveikis, kiekį, taip pat į pasaulines tiekimo grandines, EMA pabrėžė, kad reikalavimas pakeisti titano dioksidą (E 171) beveik neabejotinai sukeltų didelį vaistų trūkumą Sąjungos rinkoje;